P. Farkas, poslanec: (2002-12-11):
Túto otázku sme riešili takým spôsobom, že v našom výbore bolo prijaté uznesenie, ktoré sme prijali vo vzťahu k celkovej mase, k celkovému číslu miezd, k sume miezd v rámci verejného sektora. A sme navrhli navýšenie maximálne o 5 % oproti stavu ku koncu roka 2002. Ale od tej doby sme viackrát diskutovali aj medzi poslancami, ako aj predkladateľmi o tejto problematike. A vychádzajúc aj zo stanoviska predkladateľov tento náš návrh alebo toto naše uznesenie má všeobecný charakter a je ťažko realizovateľné. Práve preto sme pristúpili ako skupina poslancov ku konkretizácii tejto našej snahy a vychádzali sme z toho, že tu viacerí poslanci sa už vyjadrili viackrát v rozprave, že nepodporujú ďalší nárast miezd vo verejnom sektore, ako aj v štátnom sektore a je potrebné obmedziť ďalší vývoj týchto miezd, už verejne sa hovorí o tom, že sú predložené konkrétne pozmeňujúce návrhy, ktoré riešia ďalší nárast miezd pre poslancov, a tým pádom zamedzíme aj ďalšiemu vývoju miezd sudcom a prokurátorom a v návrhu štátneho rozpočtu je pevne stanovený ďalší nárast miezd pre vojakov. Práve preto skupina poslancov vychádza z toho, že existujú ešte kategórie, ktorým nie je obmedzený ďalší nárast miezd. Práve preto skupina poslancov chce riešiť túto problematiku predložením konkrétneho pozmeňujúceho návrhu. A chcem vyzdvihnúť to, že tento pozmeňujúci návrh podpisovali a predkladajú tak poslanci koalície, ako aj poslanci opozície. Teda som rád, že sa nám podarilo nájsť ďalšiu plochu, na ktorej sa vieme dohodnúť, ďalší problémový okruh, na ktorý pozeráme z jedného zorného uhla. A práve preto mi dovoľte, aby som prečítal pozmeňujúci návrh, kde v § 9 odseky 1 a 2 znejú tak, že odsek 1 znie: „Stupnice platových taríf podľa osobitných predpisov – je tu odkaz 16) nad slovom „predpisov“ – sa v roku 2003 zvýšia o 0 %.“ V poznámke pod čiarou k odkazu 16 ide zákon o štátnej službe a zákon o Hasičskom a záchrannom zbore. Odsek 2 potom znie: „Funkčné platy príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky, Železničnej polície, Národného bezpečnostného úradu a colníkov – je tu odkaz 17) nad slovom „colníkov“ – sa v roku 2003 zvýšia o 0 %.“ V poznámke pod čiarou k odkazu 17 ide o zákon o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície a zákon o štátnej službe colníkov. V pôvodnom návrhu štátneho rozpočtu v § 9 ods. 1 je miesto zvýšenia o 0 % uvedených 5 % zvýšenia stupníc platových taríf podľa osobitných predpisov oproti roku 2002. Teda týmto spôsobom alebo prijatím tohto pozmeňujúceho návrhu zmrazíme mzdy v štátnej správe. V pôvodnom návrhu štátneho rozpočtu v § 9 ods. 2 je miesto zvýšenia o 0 % uvedených 5 % zvýšenia funkčných platov príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky, Železničnej polície, Národného bezpečnostného úradu a colníkov oproti roku 2002. Teraz zmrazíme mzdy aj pre tieto kategórie. Vážené panie poslankyne, páni poslanci, žiadam vás v mene poslancov tak koalície, ako aj opozície o podporu tohto pozmeňujúceho návrhu, aby sme vyriešili tento problém, aby sme mohli prezentovať naše stanovisko podporením tohto návrhu v pléne Národnej rady. Druhý návrh, páni  poslanci a panie poslankyne, smeruje ku kapitole Národného bezpečnostného úradu. V návrhu rozpočtu v tejto kapitole je konkrétne riešená jedna akcia a to sú stavebné úpravy kaštieľa v Brunovciach. Vychádzajúc z toho, že niektoré kapitoly, konkrétne kapitola Slovenskej informačnej služby, každý rok zápasia s nedostatkom finančných prostriedkov, a vychádzajúc z toho, že tu ide konkrétne iba o prebudovanie jedného existujúceho kaštieľa, tak skupina poslancov teraz vychádza s návrhom, aby tieto prostriedky vo výške 36 mil. Sk neboli použité na rekonštrukciu kaštieľa v Brunovciach v rámci kapitoly Národného bezpečnostného úradu, ale aby boli presunuté do kapitoly Slovenskej informačnej služby a tieto prostriedky aby boli použité v kapitole Slovenskej informačnej služby na ďalšie technické dobudovanie Slovenskej informačnej služby. A ešte jeden návrh chcem predniesť, a osvojiť si návrh pána kolegu Brocku, ktorý už nemôže vystúpiť, lebo sa neprihlásil ústne do rozpravy. Takže navrhujem v kapitole Všeobecná pokladničná správa z položky na BOZP 15,6 mil. Sk vyčleniť sumu 472 000 Sk a účelovo ju viazať pre Nezávislé kresťanské odbory Slovenska. Krátke odôvodnenie. V štátnom rozpočte je vyčlenená suma 15,6 mil.  korún na náklady odborových organizácií spojená s výkonom inšpekcie bezpečnosti a ochrany  zdravia pri práci v súlade so Zákonníkom práce. Keďže na tejto činnosti sa podieľajú popri  Konfederácii odborových zväzov aj Nezávislé kresťanské odbory Slovenska, navrhujeme, aby v uvedenej sume bola účelovo viazaná alikvotná čiastka pre Nezávislé kresťanské odbory Slovenska. Tiež vás prosím, páni poslanci, panie poslankyne, o podporu tohto pozmeňujúceho návrhu. Ďakujem vám pekne. Z. Martináková, podpredsedníčka NR SR: Ďakujem, pán poslanec. Posledným prihláseným do rozpravy je pán poslanec László Nagy. Kým mu dám slovo, keďže sa blíži 12.00 hodina chcem sa vás, vážené panie poslankyne, páni poslanci, spýtať, či by ste vyslovili všeobecný súhlas s tým, aby sme dokončili rokovanie o tomto bode programu aj vystúpením navrhovateľa a spravodajcu a až potom vyhlásili obedňajšiu prestávku. Upozorňujem, že potom prerušíme rokovanie až do 17.00 hodiny na poradu poslaneckých klubov. Ak je všeobecný súhlas, tak by sme pred obedňajšou prestávkou dokončili rokovanie o tomto bode. Áno. Ďakujem pekne. Pán poslanec Nagy, nech sa páči, máte slovo.